Agnete Johnsen om sykdommen: – Ekstremt kjedelig
Denne uken skulle Agnete Johnsen (21) fartet rundt i utlandet for å vise frem «Icebreaker». I stedet ligger hun syk hjemme. Influensaen kunne nesten ikke kommet mer ubeleilig. Ikke bare måtte Johnsen avlyse en opptreden i Amsterdam lørdag. Denne uken går hun også glipp av Tel Aviv, București og London. Fikk du med deg? Kjendisparet vil ikke vise frem babyen Norges Eurovision-håp informerte selv fansen om helsesituasjonen på Facebook mandag. Der forklarte hun at hun ble rammet av en virusinfeksjon for noen uker siden, og at denne ikke vil slippe taket. Johnsen utdyper overfor VG hvor trist hun synes det er å måtte skrinlegge avtaler.– Det er helt klart ekstremt kjedelig. Jeg har lenge sett frem til å besøke landene, Eurovision Song Contest-fansen, arrangører og andre artister. Det som er aller mest kjedelig, er at jeg har fått meldinger fra flere rundt omkring som hadde gledet seg til å møte meg. Når jeg vet det, sitter det ekstra langt inne å måtte avlyse, altså, sier Johnsen fra sykesengen hjemme i Nesseby i Finnmark. – Jeg hadde virkelig foretrukket å stå på scenen i Amsterdam fremfor å ligge i sengen. Men sånn er det å være syk, det er aldri et godt tidspunkt. Jeg er i det minste glad for at jeg kan gjøre meg ferdig før jeg reiser til Stockholm. Johnsen velger å følge legens anbefaling om å holde seg i hjemlandet, både med tanke på egen helse, men også fordi hun og teamet vil unngå å smitte andre. – Frykter du at sykmeldingen kan få konsekvenser for låtens popularitet før semifinalen? – For å sitere en som sa noe klokt til meg: Det er ikke antall streams, views eller pokaler som definerer sjansene til artistene i ESC, det er de tre minuttene på TV-skjermen seerne i Europa forholder seg til. Jeg skal gjøre mitt beste for at jeg formidler et godt show som publikum og seere i Europa liker, og det er en jobb jeg kan gjøre uavhengig av promoteringen i forkant, svarer 21-åringen. Johnsen takker for støtten fra fansen og beklager at hun må skuffe alle som hadde sett frem til å se og høre henne. Johnsen var allerede begynt å bli dårlig da hun spilte inn musikkvideoen til«Icebreaker» på iskalde Finnmarksvidda i mars. Da måtte hun av samme årsak melde avbud hos «Skavlan». – Å være ute i minusgrader når man ikke er helt fri for influensa, er en dårlig idé, sa hun til VG da. Hun tror likevel ikke at videoinnspillingen har skylden for at hun nå er så syk. – Jeg gikk lenge og brygget på en influensa før den slo ut, og at det skjedde under videoinnspillingen, var nok mer tilfeldig enn noe annet. Det er en veldig seig influensa som har sittet lenge i kroppen, forhåpentlig blir jeg kvitt den nå som jeg kan ta det fullstendig med ro. Videoen er fortsatt ikke helt klar. – Den er i klippen, og jeg håper at vi snart kan si oss veldig fornøyd med resultatet. Fikk du med deg? Mest populære vinner siden 2013«Icebreaker» er plassert fjerde sist i den andre semifinalen torsdag 12. mai, kun med Georgia, Albania og Belgia bak seg – land uten store meritter i tidligere semifinaler. MGP-general Jan Fredrik Karlsen uttalte til VG mandag at han tror plasseringen er til Johnsens fordel. – Fordi den låten er så sterk, og etter så mye annet, har man mye å vurdere den opp mot, mener Karlsen. Johnsen selv er optimistisk: – Jeg er så glad og lykkelig for å få være med på dette utrolige opplegget, og jeg er kjempestolt av å få den tilliten det er å skulle presentere Norge. Så om jeg er først eller sist, spiller egentlig ikke noen stor rolle. Jeg skal gjøre mitt aller beste, uansett hvilket nummer jeg har fått tildelt, forsikrer sangstjernen. Russland har seilt opp som foreløpig favoritt hos bettingselskapene, foran Sverige og Australia. Norge må i skrivende stund ta til takke med plasseringer lenger ned på listene.
Agnete Johnsen (21) synes det er trist å måtte avlyse opptredener når hun vet hvor mye fansen gledet seg til å møte henne.